Reusebeloning uitgeloof ná Kaapstad-transitorooftog‘n Skermskoot uit die video. Die Wes-Kaapse polisie werk onverpoosd om leidrade op te volg nadat ŉ veiligheidswag Saterdag tydens ŉ transitorooftog in Kaapstad doodgeskiet is. Maroela Media het vroeër berig die rooftog het omstreeks 09:50 op die hoek van Klipfontein- en Canieweg in Athlone plaasgevind. Volgens sers. Noloyiso Rwexana, woordvoerder van die polisie, was twee wagte van die SBV-veiligheidsmaatskappy besig om kontant by verskeie kitsbanke af te lewer toe vyf onbekende verdagtes op die transitovoertuig toegeslaan het. “Twee mans, albei 44 jaar oud, is geskiet. Een van hulle is dood, terwyl die ander na ŉ hospitaal gehaas is vir behandeling,” het Rwexana gesê. “Die verdagtes het in ŉ grys Audi met ŉ onbekende bedrag kontant van die toneel gevlug.” Die polisie ondersoek sake van moord en poging tot moord. SBV het ŉ beloning van R1 miljoen uitgeloof vir inligting wat tot die inhegtenisneming en skuldigbevinding van die verdagtes kan lei. Enigiemand met inligting word versoek om die polisie by 08600 10111 of konstabel Dricus Groenewaldt by 084 515 7459 te bel.